Title: Návrh
Author: Peter
Last saved by: valickova
Company: urad

Návrh kandidatúry Slovenskej republiky do Rady Medzinárodnej organizácie civilného letectva (ICAO)

Medzinárodná organizácia civilného letectva je najvýznamnejšou medzinárodnou vládnou organizáciu pre oblasť civilného letectva.  Má status odbornej organizácie pridruženej k OSN.

Dňa 7. decembra 1944 na medzinárodnej konferencii o civilnom letectve v Chicagu prijalo 52 zúčastnených štátov Dohovor o medzinárodnom civilnom letectve (ďalej len „Dohovor“). Okrem ustanovení upravujúcich režim medzinárodného civilného letectva je Dohovor zároveň zakladajúcim štatútom ICAO. Dohovor nadobudol platnosť 4. apríla 1947, keď ho ratifikovalo 26 štátov, a týmto dňom začalo ICAO vykonávať svoju činnosť. V októbri 1947 sa ICAO stalo špecializovanou organizáciou OSN.

Ciele ICAO sú definované v článku 44 Dohovoru, podľa ktorého organizácia zabezpečuje systematický rozvoj medzinárodného civilného letectva na celom svete, podporuje bezpečnosť lietania v medzinárodnej leteckej prevádzke, stanovuje princípy, vypracováva technické normy a predpisy pre medzinárodnú leteckú dopravu, podporuje práce na konštrukcii a prevádzke dopravných lietadiel určených pre mierové účely,  podporuje rozvoj leteckých tratí, letísk a leteckých zariadení pre medzinárodné civilné letectvo, podporuje bezpečnostnú ochranu, pravidelnosť a efektívnosť civilného letectva, zabraňuje hospodárskym stratám, vyvolaným nekalým konaním v hospodárskej súťaži a zabezpečuje, aby mal každý štát rovnaké príležitosti pre vykonávanie medzinárodných leteckých služieb.

ICAO sa sústreďuje predovšetkým na vypracovávanie a zdokonaľovanie štandardov a odporúčaní, aplikovaných v každodennej praxi medzinárodného civilného letectva. Ich aplikácia v praxi umožňuje vytvoriť jednotné pravidlá, vďaka čomu sa zvyšuje úroveň bezpečnosti a bezpečnostnej ochrany medzinárodného civilného letectva.

Ako stredisko globálnej medzinárodnej spolupráce ICAO vykonáva široké prieskumy, týkajúce sa medzinárodných prepráv v rôznych oblastiach sveta, publikuje štatistické údaje o dynamike rastu objemu medzinárodnej leteckej prepravy, zaoberá sa zjednodušením formalít pri medzinárodnej preprave, do svojej agendy začlenilo aj otázky ochrany životného prostredia (hluk, emisie). V súlade s cieľmi vymedzenými Dohovorom ICAO poskytuje stálu technickú pomoc rozvojovým krajinám. Úzko spolupracuje s početnými vládnymi aj mimovládnymi organizáciami.

V súčasnosti má ICAO 190 členských štátov. Z právneho hľadiska a hľadiska nástupníckych práv a záväzkov je Slovenská republika spolu s Českou republikou  zakladajúcim členom tejto organizácie. Po rozdelení Československa boli v r. 1993 vykonané potrebné nástupnícke úkony.

Podrobná špecifikácia štruktúry, funkcií a základných smerov činnosti ICAO je uvedená v Prílohe č. 1.

	Kandidatúra Slovenskej republiky  do Rady ICAO

	 Slovenská republika má podľa pravidiel rotačnej skupiny kandidovať do Rady ICAO v r. 2010. Chcela by tak nadviazať na úspešné pôsobenie SR v Rade ICAO v rokoch 1998 – 2001.

	V dňoch 25. – 26. mája 1993 sa uskutočnilo 30. mimoriadne VZ ICAO, ktorého hlavným bodom bola voľba kandidáta na uvoľnené miesto v Rade ICAO po ČSFR. Skupina krajín strednej a juhovýchodnej Európy (Bulharsko, Česká republika, Maďarsko, Poľsko, Rumunsko a Slovenská republika) podporila kandidatúru Českej republiky, aj s ohľadom na to, že Československo bolo členom Rady nepretržite od r. 1965 a malo možnosť aktívne prispievať k vytváraniu a prijímaniu medzinárodných leteckých noriem a presadzovať záujmy štátu pri ich tvorbe.

	V dňoch 19. septembra až 4. októbra 1995 sa konalo v Montreale 31. VZ ICAO. Na základe vzájomnej dohody štyroch krajín strednej a juhovýchodnej Európy  (Česká republika, Maďarsko, Rumunsko, Slovenská republika), ktoré podpísali 3. novembra 1993 v Prahe Memorandom o porozumení, bolo podľa dohodnutého rotačného princípu ich spoločným kandidátom Rumunsko. Do Rady bolo úspešne zvolené. Bulharsko a Poľsko členstvo v tejto skupine nepotvrdili.

	Spolupráca týchto 4 krajín pokračovala a v r. 1998 – 2007 boli postupne do Rady zvolené tieto krajiny: SR (1998 – 2001), ČR (2001-2004), Maďarsko (2004 – 2007) a Rumunsko (2007 – 2010). V tomto období sa uskutočnili zmeny aj v rotačnej skupine: Prijala oficiálny názov CERG (Central European Rotation Group) a v Prahe bolo 16. januára 2002 podpísané nové Memorandum o porozumení, ku ktorému v tom istom roku pristúpilo aj Slovinsko. 

	Rotačná skupina sa tak zaradila medzi obdobne pôsobiace skupiny regionálnych zoskupení. V rámci Európskej konferencie civilného letectva (ECAC) takýmto spôsobom pracujú ďalšie dve rotačné skupiny NORDIC a ABIS. Vzhľadom k počtu členských štátov ICAO (190) a počtu členov Rady ICAO (36) sa uvedená forma spolupráce javí ako efektívna, umožňuje zapojiť sa do činnosti Rady čo najväčšiemu počtu členských štátov s vyváženým zastúpením jednotlivých regiónov. 
Vyššou formou spolupráce je spolupráca na úrovni jednotlivých konferencií civilného letectva (Európska, Africká, Arabská, štátov Latinskej Ameriky), na pôde ktorých sa uskutočňuje lobbing za vzájomnú podporu vlastných kandidátov do Rady ICAO s cieľom zabezpečiť vzájomnú rovnováhu síl.

	Ako je uvedené vyššie, rotačná skupina a tým SR spolu s ostatnými štátmi, má v Rade ICAO svoju stálu pozíciu a EÚ to vníma ako významný úspech, nakoľko naša rotačná skupina je najmladšia a participuje v najzraniteľnejšej tretej skupine štátov, kde pravidelne prevyšuje počet kandidátov nad počtom zvoliteľných miest.

	Radu ICAO tvorí 36 členských štátov. Výsledky volieb v r. 2007 boli nasledovné:

Voľby do  Rady ICAO sa uskutočňujú v troch skupinách s cieľom zabezpečiť jej vyvážené zloženie. Podľa predpokladu nenastala žiadna významná zmena v obsadení I. a II. skupiny.  Do Rady boli zvolené krajiny, ktoré sú stálymi členmi týchto skupín, resp. nové krajiny na základe rotačného princípu. V súlade s článkom 50(b) Dohovoru predstavuje prvá skupina Rady štáty s rozhodujúcim významom pre leteckú dopravu (11 miest – Austrália*, Brazília*, Čína*, Francúzsko*, Japonsko*, Kanada*, Rusko*, Nemecko*, Taliansko*, USA* a V. Británia*), druhá skupina štáty s najväčším prínosom pri poskytovaní navigačných zariadení pre medzinárodné letectvo (12 miest - Argentína*, Švajčiarsko, Venezuela, Egypt*, Island, India*, Mexiko*, Nigéria*, Saudská Arábia*, Singapur*, Južná Afrika* a Španielsko*). 

Tretiu skupinu (13 miest)  tvoria štáty, ktorých zvolenie do Rady ICAO zabezpečí náležité zastúpenie všetkých základných geografických oblastí sveta (Kamerun*, Dominikánska republika, Ekvádor, Salvádor, Ghana*, Malajzia, Namíbia, Kórea*, Rumunsko,  Tunisko*), Uganda, Spojené arabské emiráty a Uruguaj). 

Do tretej skupiny spolu kandidovalo 17 krajín, „pod čiarou“ ostali Libanon, Pakistan, Trinidad a Tobago a Indonézia.

(* sú označené krajiny, ktoré boli v Rade ICAO v ostatnom volebnom období)

Z doterajšieho priebehu obsadzovania Rady ICAO je zrejmé, že: 
•	Budúcnosť je v spolupráci krajín v rámci rotačných skupín, ktoré umožňujú účasť širšieho spektra štátov. 
•	Členstvo v Rade ICAO nie je len otázkou prestíže krajiny, ale aj prezentáciou úrovne civilného letectva v danej krajine a náročnou prácou pri vytváraní pravidiel a rozvoja tohto odvetvia. Takto vníma presadzovanie svojich regionálnych záujmov v Rade ICAO aj Európska únia.
•	 Slovenská republika by mala kandidovať v najzraniteľnejšej skupine štátov a úspešný výsledok je možný len pri vynaložení maximálneho úsilia na strane diplomacie ako aj orgánov civilného letectva.

Úspešná kandidatúra SR je aj v záujme EÚ a  ECACu, nakoľko Európa má v súčasnosti v Rade ICAO 8 miest (Francúzsko, Nemecko, Taliansko, Spojené kráľovstvo Veľkej Británie a Severného Írska, Švajčiarsko, Island, Španielsko a Rumunsko) a má záujem na ich udržaní.
	
S ohľadom na mimoriadny význam aktivít v rámci civilného letectva v procese paneurópskej integrácie, ale najmä na príležitosť prezentovať a presadzovať SR a Európu na globálnom leteckom fóre, predstavuje kandidatúra SR proces, pri ktorom SR môže prezentovať a preukázať, že  v oblasti civilného letectva má potenciál  a poskytuje významné služby medzinárodnému letectvu a realizuje bezpečne a na patričnej úrovni tieto služby pri ich neustálom kvalitatívnom a kvantitatívnom raste. V harmonizovanom prístupe s aktivitami EÚ, ECAC, Európskej kancelárie ICAO, EASA a EUROCONTROL služby riadenia letovej prevádzky, letecké dopravné služby a infraštruktúra poskytovaná v regióne sú priebežne modernizované a rozširované tak, aby sa slovenské civilné letectvo mohlo rozvíjať na bezpečnom a ekonomicky efektívnom základe. Účasť na práci Rady ICAO predstavuje aj spätnú väzbu k vytváraniu národnej legislatívy SR, využívaniu slovenských expertov v audítorských tímoch ICAO, ECAC a EÚ, ako aj ich širšie zapojenie sa do činnosti organizácií civilného letectva a ich pracovných orgánov.

	Odôvodnenie kandidatúry SR do Rady ICAO, zhodnotenie pôsobenia SR v Rade ICAO v rokoch 1998 – 2001 a zásadné prínosy pre súčasné postavenie SR v medzinárodných štruktúrach je v Prílohe č. 2.

Kandidát na zástupcu Slovenskej republiky v Rade ICAO

	Požiadavky na odborné kvality kandidáta na vedúceho zastúpenia SR v Rade ICAO boli konzultované na úrovni generálnych riaditeľov civilného letectva členských štátov ECAC a s prezidentom a generálnym tajomníkom tejto medzinárodnej organizácie,  so zástupcami EÚ a v rámci našej rotačnej skupiny CERG pri neformálnych rozhovoroch.  Významnú úlohu zohrali aj skúsenosti  z predchádzajúceho pôsobenia SR v Rade ICAO.

	Potvrdilo sa, že kandidát má mať dlhoročné skúsenosti v oblasti civilného letectva, s prácou v medzinárodných organizáciách civilného letectva,  znalosť medzinárodného leteckého práva a trendov vývoja v tejto oblasti z hľadiska technického, ekonomického a právneho. S ohľadom na prevažujúci legislatívno-právny charakter funkcií Rady je výhodou, aby mal kandidát právnické vzdelanie.  

	Úspešnosť kandidatúry SR môže byť do značnej miery ovplyvnená plnením uvedených požiadaviek a osobnými kontaktmi kandidáta v medzinárodnej leteckej komunite.

	Vzhľadom k vyššie uvedeným kritériám  je považovaný za najvhodnejšieho kandidáta JUDr. Ondrej Fabrici, ktorý pôsobí v civilnom letectve vyše 30 rokov,  má s prácou Rady ICAO skúsenosti (zastupoval SR v Rade ICAO v rokoch 1998 – 2001) a ako zamestnanec Sekretariátu ICAO, kde pôsobí vo funkcii vedúceho sekcie na Odbore administratívy a služieb od r. 2002, pozná dôverne túto organizáciu aj zvnútra. Jeho životopis je v Prílohe č. 3.

Podpora ECAC, EÚ

EÚ a ECAC majú záujem na zachovaní doterajšieho rozloženia síl v Rade ICAO, a preto podporujú svojich kandidátov a intervenujú v ich prospech vo vzťahu k obdobným organizáciám v Afrike (AFCAC), v Latinskej Amerike (LACAC) a v Ázii (ACAC).  Orgány civilného letectva preto budú musieť nadviazať úzke vzťahy s predsedníckym štátom EÚ, EK, najvyššími predstaviteľmi ECAC, ICAO v Montreale a jej regionálnou kanceláriou v Paríži, lobovať u ostatných organizácií civilného letectva (EASA, Eurocontrol), aby túto podporu získali. Na zasadnutiach a pracovných aktivitách týchto organizácií je potrebné prezentovať odbornú úroveň našich expertov ich aktívnou účasťou a prezentáciou odborných stanovísk SR.

Diplomatická podpora

	Neoddeliteľnou súčasťou kandidatúry SR do Rady ICAO je diplomatická kampaň, ktorá by mala vyvrcholiť v prvom polroku 2010. Doterajšie skúsenosti nasvedčujú tomu, že je vhodné zapojiť do kampane aj ostatné členské štáty našej rotačnej skupiny, predsednícku krajinu EÚ, ECAC, Európsku komisiu ako aj iné krajiny združené v ECACu (využiť ich postavenie v danej krajine). Prezentačné materiály pripraví MDPT SR.

Financovanie kampane a činnosti zastúpenia
 	
	Predbežné náklady spojené s  činnosťou stáleho zastúpenia SR v Rade ICAO sú uvedené v Prílohe č. 4. Ide o odhad, ktorý bude potrebné upresňovať podľa konkrétnej situácie v danom roku pôsobenia stáleho zastúpenia. V priebehu tohto obdobia budú kladené aj zvýšené nároky na Odbor civilného letectva z titulu prevzatia predsedníctva  rotačnej skupiny CERG. 

Náklady bude potrebné nárokovať v štátnom rozpočte pre rozpočtovú kapitolu MDPT SR na r. 2010 – 2013. 

Závery

A)	Materiál odporúča, aby Slovenská republika vyslovila členským štátom rotačnej skupiny CERG, členským štátom ECAC, Európskej komisii a Predsedníctvu EÚ svoje rozhodnutie kandidovať do Rady ICAO v r. 2010.

B)	Zastúpenie SR v Rade ICAO má preukázateľné pozitívne dôsledky a vplyvy v medzinárodnom kontexte a priamo pre oblasť civilného letectva. Okrem politického rozmeru (zviditeľnenie sa SR na pôde medzinárodnej organizácie v systéme OSN) ide najmä o priamu účasť na činnosti riadiaceho orgánu ICAO, záväzok voči EÚ pri presadzovaní európskych priorít na pôde ICAO, záväzok voči CERG participovať na činnosti Rady ICAO a využitie informácií z činnosti a prítomnosti v ICAO pre konkrétne medzinárodné záujmy SR.

C)	Materiál odporúča kandidatúru JUDr. O. Fabriciho, aby vykonával funkciu člena Rady ICAO za SR.